Padasjoen kirkko

Padasjoen kirkko on W. G. Palmqvistin suunnittelema klassismia edustava päätytornillinen pitkäkirkko, joka rakennettiin vuosina 1926–1928.

Historiaa 
Padasjoen Jokioisten kylään rakennettiin ensimmäinen puukirkko jo 1400-luvun jälkipuoliskolla. Vuosien 1520 ja 1560 välissä rakennettiin myös kivisakaristo, joka oli ensimmäinen osa kivikirkkohanketta. Keskiaikainen kivikirkkohanke ei toteutunut lukuun ottamatta sakaristoa. Vuosina 1668–1670 paikalle rakennettiin puinen ristikirkko, minkä vuoksi kivisakaristo purettiin. Osa sakariston perustuksia säilyi osana puukirkon kivijalkaa. Sen jäänteet löytyivät kaivauksissa vuonna 1925, mutta niiden suhde nykyiseen kirkkorakennukseen on epäselvä. Padasjoki on vanha Birgitta-seurakunta.

Padasjoen 1600-luvulta peräisin ollut puukirkko paloi maan tasalle 6. huhtikuuta 1924. Kirkon irtaimisto kelloja ja urkuja lukuun ottamatta saatiin pelastettua. Osa kirkon alla sijainneiden hautaholvien 1700-luvulta peräisin olleista arkuista ruumiineen tuhoutui myös tulipalossa.

Kirkkorakennus
Tiilestä rapatussa kirkossa on sisäkatteena betoniholvi, ulkokatteena on aumakatot, paitsi kuorissa satulakatto ja tornissa lyhtykatto. Tornin kellot ovat vuodelta 1927. Runkohuoneesta ulkonevat lähes sen korkuiset poikkisakarat, kuoren jatkeena on matala sakasti. Kirkossa on istumapaikkoja 600 hengelle, 14 + 2 -äänikertaiset urut on valmistanut Kangasalan urkutehdas 1947. Alttaritaulu Ylösnousemus on Alexandra Frosterus-Såltinin vuonna 1901 maalaama.

Lähteet

Aiheesta muualla 

 Kirkko Hollolan seurakunnan www-sivuilla

Päijät-Hämeen kirkkorakennukset
Padasjoen rakennukset ja rakennelmat
Suomen kivikirkot
W. G. Palmqvistin suunnittelemat rakennukset